Կարող ենք զարկ տալ նաեւ կրթական ծառայությունների մատուցմանը, առողջապահական ոլորտին եւ քիմիական արդյունաբերությանը: Սրանք ոլորտներ են, որոնք կարող են ԵՏՄ-ի տարածքում դիտվել որպես գերազանցության կենտրոններ: Դրա համար անհրաժեշտ է ոչ միայն ենթակառուցվածքների ուղղությամբ կատարել խոշորածավալ ներդրումներ, մասնագետներ պատրաստել կամ հրավիրել դրսից մեր հայազգի մասնագետներին: Այսօր ՀՀ քաղաքացիների մեծամասնությունը, երբ խոսում է, օրինակ, ուռուցքային հիվանդությունների բուժման մասին, Եվրոպային կամ արեւմտյան հատվածն է ընդունում՝ ասելով ՀՀ-ում նման ծառայության մասին մտածելն անիմաստ է: Դա այդպես չէ, մենք ունենք անհրաժեշտ գիտական ներուժ եւ կառուցվածք, որ եթե պատշաճ ներդրումներ արվեն եւ օտարերկրյա նորարար տեխնոլոգիաները ներմուծվեն, ՀՀ-ն այսօր կարող է տարածաշրջանում դառնալ ուռուցքաբանության գիտական, հետազոտական, բուժման եւ վերականգնողական ուղղությամբ լուրջ ծրագրեր իրականացնող կենտրոն: